তৃণমূল বিধায়কের উপর হামলার চেষ্টা। বিধায়ক বিশ্বনাথ দাস বেঁচে গেলেও দুষ্কৃতীদের ছোড়া গুলিতে মৃত্যু হয়েছে এক তৃণমূল নেতা-সহ মোট তিন জনের। ঘটনাটি ঘটেছে দক্ষিণ ২৪ পরগনার জয়নগর থানার দুর্গাপুরে। বৃহস্পতিবার সন্ধ্যায় দুর্গাপুর পেট্রলপাম্প থেকে বিধায়কের গাড়ি বের হওয়ার সময়ে সেই গাড়ির উপর হামলা চালায় দুষ্কৃতীরা। গাড়ির ভিতরে বসে থাকা তিন যাত্রীর উপর গুলি চালানো হয় বলে অভিযোগ। 
গুলির পাশাপাশি গাড়ি লক্ষ্য করে বোমাবাজিও করা হয়। ঘটনায় গুলিবিদ্ধ হয়ে মৃত্যু হয় শারফুদ্দিন খান নামে তৃণমূল কংগ্রেসের জয়হিন্দ বাহিনীর এক নেতার। এছাড়াও গাড়ির চালক সেলিম খান ও আরও এক ব্যক্তির মৃত্যু হয় এই ঘটনায়। এই ঘটনাকে কেন্দ্র করে বৃহস্পতিবার রাত আটটা নাগাদ উত্তেজনা ছড়ায় জয়নগর থানা এলাকার দুর্গাপুরে। জয়নগরের তৃণমূল বিধায়ক বিশ্বনাথ দাসের দাবি তাকে খুনের জন্যই দুষ্কৃতীরা হামলা চালিয়েছিল। ঘটনার তদন্তে নেমেছে জয়নগর থানার পুলিশ।
বৃহস্পতিবার সকাল থেকেই একটি কালো রংয়ের স্করপিও গাড়ি করে ড্রাইভার সহ মোট তিন সঙ্গীকে নিয়ে জয়নগরের বিধায়ক বিশ্বনাথ দাস এলাকার বিভিন্ন জায়গায় তার কাজকর্ম সারেন। কাজকর্ম মিটে গেলে সন্ধ্যা সাড়ে সাতটা নাগাদ তিনি গাড়ি থেকে নেমে যান বহরুতে। 
ওই গাড়িতে জয়নগর টাউন তৃণমূল কংগ্রেসের জয়হিন্দ বাহিনীর সভাপতি শারফুদ্দিন খান-সহ মোট তিনজন ছিলেন। বিধায়ককে নামিয়ে গাড়িটি জয়নগরের দুর্গাপুর পেট্রলপাম্পে যায় জ্বালানি ভরতে। পেট্রলপাম্প থেকে জ্বালানি ভরে বেরোনোর সময়ো আচমকাই গাড়িটি ঘিরে ধরে একদল দুষ্কৃতী গুলি ও বোমা ছুড়তে থাকে। 
ঘটনায় গাড়ির ভেতরে থাকা তিনজন গুরুতর জখম হন। গুলি বোমা ছুড়ে পালিয়ে যায় দুষ্কৃতীরা। স্থানীয়রাই গুরুতর জখম অবস্থায় তিনজনকে উদ্ধার করে জয়নগরের পদ্মেরহাট গ্রামীণ হাসপাতালে নিয়ে যান চিকিৎসার জন্য। সেখানে প্রাথমিক চিকিৎসার পরে তিনজনকে মৃত বলে ঘোষণা করেন চিকিৎসকরা। ঘটনার খবর পেয়ে বিধায়ক বিশ্বনাথ দাস এবং বারুইপুর পুলিশ জেলার একাধিক পুলিশ আধিকারিক চলে আসেন ঘটনাস্থলে। পুলিশের কাছে বিশ্বনাথ দাস দাবি করেন, তাঁকে খুনের উদ্দেশ্যেই দুষ্কৃতীরা হামলা চালিয়েছে। তবে কি কারণে এই হামলা সেটি এখনও পরিষ্কার নয় এর পেছনে রাজনৈতিক কোনো কারণ রয়েছে, নাকি অন্য কোনও কারণ সে বিষয়ে তদন্ত করে দেখছে জয়নগর থানার পুলিশ।